15.11.2022.
c.
HR
Službeni list Europske unije
C 433/33
Definicije (članak 3.)
16.
U kompromisnom tekstu glavne definicije usklađene su s općim pristupom Vijeća.
Konkretno, definicija „uvrštenog trgovačkog društva” odnosi se na društvo koje ima registrirano sjedište u državi članici i čije su dionice uvrštene za trgovanje na uređenom tržištu.
d.
Ciljevi (članak 5.)
17.
Prijedlog Europske komisije već je sadržavao dva alternativna cilja: 40 % za neizvršne direktore ili 33 % za sve direktore, iako je potonja opcija bila manje vidljiva.
Vijeće je preformuliralo ta dva cilja tako što je oba navelo jednako eksplicitno radi pojašnjavanja područja primjene i predviđenih alternativa.
Europski parlament smatrao je da takva promjena nije potrebna i izrazio zabrinutost da bi se moglo činiti da se njome smanjuje razina ambicije.
Kao kompromis, članak 5.
donekle je preformuliran tako da se u njemu više ne upotrebljava izraz „nastojati postići cilj”, nego su umjesto toga države članice dužne osigurati da uvrštena trgovačka društva „podliježu” jednom od ta dva cilja.
Međutim, sami su ciljevi ostali nepromijenjeni.
e.
Javna u odnosu na privatna trgovačka društva i trgovačka društva u kojima pripadnici podzastupljenog spola čine manje od 10 % zaposlenika
18.
Vijeće je željelo izbrisati odredbu kojom se uvodi razlika između javnih i privatnih trgovačkih društava, s obzirom na to da se na javna društva primjenjuje raniji ciljni datum.
Parlament je pak želio izbrisati odredbu kojom se državama članicama dopuštalo da trgovačka društva u kojima podzastupljeni spol predstavlja manje od 10 % zaposlenika izuzmu iz ključnih odredaba.
Kao kompromis izbrisane su obje odredbe.
C.
Postupci odabira
a.
Pozitivne mjere (članak 6.)
19.
Stajalište Parlamenta sadržavalo je nekoliko odredaba primjenjivih na predizbornu fazu.
Suzakonodavci su kao kompromis postigli dogovor o tekstu u kojem se jasno navodi da se pozitivne mjere primjenjuju na cijeli postupak odabira.
U skladu s tim pristupom i s obzirom na ustaljenu sudsku praksu u tom području, u kompromisnom tekstu navodi se da bi se cijeli postupak, uključujući predodabir, trebao voditi ciljem poboljšanja rodne ravnopravnosti te da bi prednost trebalo dati podzastupljenom spolu, pod uvjetom da određeni kandidat ima jednake kvalifikacije kao i kandidat drugog spola, ali ne automatski ili bezuvjetno.
b.
Zahtjevi u pogledu informacija (članak 6. stavak 3.)
20.
U stajalištu Parlamenta proširen je popis informacija koje će trgovačka društva morati dostaviti neodabranim kandidatima i kandidatkinjama.
Međutim, u okviru općeg kompromisa zadržane su relevantne odredbe u obliku sličnom onome koji je Komisija prvotno predložila.
D.
Klauzula o suspenziji (članak 12.)
21.
U svojem općem pristupu Vijeće je u duhu solidarnosti dodatno razradilo i prilagodilo klauzulu o suspenziji sadržanu u prijedlogu Komisije kako bi se državama članicama koje su već poduzele jednako djelotvorne mjere za poboljšanje rodne ravnoteže u upravama trgovačkih društava omogućilo da suspendiraju postupovne zahtjeve navedene u Direktivi.
Međutim, Parlament je smatrao da je klauzula o suspenziji sadržana u tekstu Vijeća potencijalno previše otvorena, a djelomice i nejasna, što ostavlja dojam zakonske nedorečenosti.
Suzakonodavci su se u okviru kompromisa dogovorili da će klauzula o suspenziji biti dostupna samo državama članicama koje su donijele nacionalne mjere koje su dokazano „jednako djelotvorne”, što znači da bi trebalo zahtijevati ili obvezujuće kvantitativne mjere u nacionalnom zakonodavstvu ili stvarne rezultate u smislu ostvarenoga konkretnog postotka.
Nadalje, u skladu s kompromisnim tekstom, država članica može primijeniti klauzulu o suspenziji ako ispuni uvjete do datuma stupanja Direktive na snagu.